นิกเกอิปิดเช้าลบ 57.70 จุด ก่อนสหรัฐเผยตัวเลขจ้างงาน
นิกเกอิปิดเช้าลบ 57.70 จุด ก่อนสหรัฐเผยตัวเลขจ้างงาน
7 ส.ค. 2558

ดัชนีนิกเกอิตลาดหุ้นโตเกียวปิดภาคเช้าปรับตัวลงในวันนี้ โดยดัชนีนิกเกอิปิดภาคเช้าปรับลง 57.70 จุด หรือ 0.28% แตะที่ 20,606.74 จุดเนื่องจากนักลงทุนชะลอการซื้อขายก่อนที่กระทรวงแรงงานสหรัฐจะเปิดเผยตัวเลขจ้างงานนอกภาคการเกษตรเดือนก.ค.ในช่วงค่ำวันนี้ตามเวลาไทย
ดัชนีนิกเกอิปรับตัวลงตั้งแต่ตลาดเปิดทำการ เนื่องจากบรรยากาศการซื้อขายได้รับแรงกดดันจากการร่วงลงของตลาดหุ้นนิวยอร์กเมื่อคืนนี้
นอกจากนี้ นักลงทุนยังเทขายทำกำไร ก่อนที่สหรัฐจะเปิดเผยตัวเลขจ้างงานนอกภาคการเกษตรเดือนก.ค.ในช่วงค่ำวันนี้ตามเวลาไทย ซึ่งตลาดจะประเมินสัญญาณว่าธนาคารกลางสหรัฐ (เฟด) จะปรับขึ้นอัตราดอกเบี้ยเมื่อใด
นอกจากนี้ นักลงทุนยังจับตาดูผลการประชุมของธนาคารกลางญี่ปุ่น (บีโอเจ) ซึ่งจะเสร็จสิ้นในวันนี้ โดยมีการคาดการณ์ว่าบีโอเจจะยังคงดำเนินนโยบายผ่อนคลายทางการเงินในปัจจุบันต่อไป
ด้านหุ้นโคนิกา มินอลตา ร่วงลง 9.8% หลังจากบริษัทเปิดเผยกำไรสุทธิไตรมาส 2 ลดลงเมื่อเทียบเป็นรายปี ส่วนหุ้นมิตซูมิ อิเล็กทริก ดิ่งลง 9.2% หลังจากบริษัทเปิดเผยตัวเลขขาดทุนจากการดำเนินงานและขาดทุนสุทธิในไตรมาส 2